สื่อต่างประเทศเผยแบงก์ใหญ่ของกรีซอาจต้องปิดตัวหรือควบรวมกิจการ
สื่อต่างประเทศเผยแบงก์ใหญ่ของกรีซอาจต้องปิดตัวหรือควบรวมกิจการ
9 ก.ค. 2558

เว็บไซต์ของซิดนีย์ มอร์นิ่ง เฮอรัลด์ รายงานในวันนี้โดยอ้างคำกล่าวของเจ้าหน้าที่ยุโรปรายหนึ่งที่ระบุว่า ธนาคารรายใหญ่บางแห่งของกรีซอาจจะต้องปิดทำการ และอาจจะมีการควบรวมกิจการกัน ซึ่งเป็นส่วนหนึ่งของการปรับโครงสร้างภาคธนาคาร ไม่ว่ากรีซจะได้รับเงินช่วยเหลือหรือไม่
เจ้าหน้าที่กล่าวว่า ธนาคารรายใหญ่ 4 แห่งของกรีซ ซึ่งได้แก่ เนชันแนล แบงก์ ออฟ กรีซ, ยูโรแบงก์, พิเรอุส และอัลฟา แบงก์ อาจจะมีการควบรวมกิจการกันเหลือแค่ 2 แห่ง
รายงานดังกล่าวมีขึ้นในขณะที่รัฐบาลกรีซได้ประกาศขยายระยะเวลาการปิดทำการของธนาคารในประเทศ ตลอดจนจำกัดการถอนเงินจากตู้เอทีเอ็มไว้ที่ 60 ยูโรต่อวัน ต่อไปจนถึงวันจันทร์ที่ 13 ก.ค.
ทั้งนี้ กลุ่มผู้นำของสหภาพยุโรป (EU) ทั้ง 28 ประเทศ จะประชุมกันอีกครั้งในวันอาทิตย์ที่ 12 ก.ค.นี้ ซึ่งเป็นความพยายามครั้งสุดท้ายที่จะหาทางออกสำหรับวิกฤตหนี้สินกรีซ หลังจากที่มีการเจรจายืดเยื้อมาหลายเดือน
ขณะเดียวกัน นายโดนัลด์ ทัสค์ ประธานสภายุโรป ระบุว่า “รัฐบาลกรีซจะมีเวลาถึงวันพฤหัสบดีที่ 9 ก.ค.นี้เป็นอย่างช้าที่สุด ในการเสนอรายละเอียดข้อเสนอเกี่ยวกับแนวทางการปฏิรูปที่ครอบคลุมและเฉพาะเจาะจง”
 
อินโฟเควสท์ แปลและเรียบเรียง